|  |
| --- |
| **ՀԻՄՆԱՎՈՐՈՒՄ****««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ԼՐԱՑՈՒՄ ԿԱՏԱՐԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**  |
| 1. | **Իրավական ակտի ընդունման անհրաժեշտությունը.** |
|  | ««Հայաստանի Հանրապետության 2022 թվականի պետական բյուջեի մասին» օրենքում վերաբաշխում և լրացում կատարելու, Հայաստանի Հանրապետության կառավարության 2021 թվականի դեկտեմբերի 23-ի N2121-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունումը պայմանավորված է ՀՀ Լոռու մարզի Փամբակ համայնքի Ձորագետ բնակավայրի հիմնական դպրոցի և նրան հարակից տարածքում քարաթափման վտանգավոր տեղամասերում ժայռաբեկորների ամրացման աշխատանքներ իրականացնելու անհրաժեշտությամբ։ |
| 2. | **Ընթացիկ իրավիճակը և խնդիրները.** |
|  | ՀՀ Լոռու մարզի Փամբակ համայնքի Ձորագետ բնակավայրի հիմնական դպրոցի և նրան հարակից տարածքում առկա է քարաթափման վտանգ։ Անհրաժեշտ է իրականացնել կանխարգելիչ միջոցառումների, քանի որ դպրոցի հարակից սարալանջից պարբերաբար քարաթափման հետևանքով դպրոցում վտանգավոր է դասապրոցեսի կազմակերպում, ելնելով վիճակից ուսումնական գործընթացը ստիպված իրականացվում է հեռավար եղանակով: Սարալանջին առկա է վտանգավոր ճեղքեր և անկայուն քարեր, որոնք առատ տեղումներից կամ ցնցումներից կարող են գլորվել՝ սպառնալով դպրոցին և հարակից բնակելի շենքերին: Դպրոցի տարածքը քարաթափումից պաշտպանելու համար նախկինում կառուցվել է հենապատ, որը խարխուլ վիճակում է և չի կարող հանդիսանալ պաշտպանիչ միջոց : |
| 3. | **Կարգավորման նպատակը և բնույթը.** |
|  |  Առաջացած խնդիրը կարգավորելու համար անհրաժեշտ է իրականացնել ժայռաբեկորի ցանցապատում՝ պողպատյա պաշտպանիչ ցանցերի միջոցով (խիստ ճեղքավորված ժայռաբեկորների հատվածում ճոպաններով ամրացված մետաղյա ցանցային թիկնոցների անցկացման եղանակով):Որոշման նախագծով առաջարկվում է ՀՀ տարածքային կառավարման և ենթակառուցվածքների նախարարության ՀՀ 2022 թվականի պետական բյուջեի «1070» ծրագրի «12003. 1988-1992 թվականներին Ադրբեջանից բռնագաղթված և Հայաստանի Հանրապետությունում ապաստանած փախստական ընտանիքների բնակարանային ապահովում» միջոցառման հատկացումներից 37,161.4 հազար դրամը վերաբաշխել և ուղղել ՀՀ Լոռու մարզի Փամբակ համայնքի Ձորագետ բնակավայրի քարաթափման հետ կապված խնդիրները լուծելու համար պողպատյա պաշտպանիչ ցանցերի կառուցման ծախսերին:Միաժամանակ նշենք, որ գումարի նվազեցումը ոչ ֆինանսական ցուցանիշների փոփոխության չի հանգեցնի։ |
| 4. | **Նախագծի մշակման գործընթացում ներգրավված ինստիտուտները և անձինք.** |
|  | Նախագիծը մշակվել է ՀՀ տարածքային կառավարման և ենթակառուցվածքների նախարարության և ՀՀ Լոռու մարզպետարանի կողմից: |
| 5. | **Ակնկալվող արդյունքը.** |
|  | Նախագծի ընդունմամբ կապահովվի Ձորագետ համայնքի հիմնական դպրոցի բնականոն գործընթացը, ինչպես նաև դպրոցի և հարակից շենքերի անվտանգությունը։ |
| 6. | **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.** |
|  | ««Հայաստանի Հանրապետության 2022 թվականի պետական բյուջեի մասին» օրենքում վերաբաշխում և լրացում կատարելու, Հայաստանի Հանրապետության կառավարության 2021 թվականի դեկտեմբերի 23-ի N2121-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա և պետական բյուջեի եկամուտներում և ծախսերում փոփոխություններ չեն նախատեսվում։ |
| 7. | **Կապը ռազմավարական փաստաթղթերի հետ՝ Հայաստանի վերափոխման ռազմավարություն 2050թ, ՀՀ Կառավարության 2021-2026թթ. ծրագիր, ոլորտային և/կամ այլ ռազմավարություններ.** |
|  | «Հայաստանի Հանրապետության 2022 թվականի պետական բյուջեի մասին» օրենքում վերաբաշխում և լրացում կատարելու, Հայաստանի Հանրապետության կառավարության 2021 թվականի դեկտեմբերի 23-ի N2121-Ն որոշման մեջ փոփոխություններ և լրացումներ կատարելու մասին» Հայաստանի Հանրապետության կառավարության որոշման նախագիծը բխում է ՀՀ կառավարության 2021-2026թթ. գործունեության միջոցառումների ծրագրից՝ «Արտակարգ իրավիճակների նախարարություն» բաժնի 10-րդ կետի «Սողանքային ռիսկերի կառավարում» միջոցառումից, նպատակ ունենալով ապահովել բնակչության պաշտպանությունը, տարածքների, շենքերի և շինությունների, տարբեր նշանակության կառուցվածքների, հաղորդակցության ուղիների անվտանգ և անխափան շահագործումը։ |